[{"text_idx": "#000000", "text": "SES 2018 \u2013 speciale program-ric\u0302a"}, {"text_idx": "#000001", "text": "Espereble, al la legantoj de La Ondo de Esperanto ne necesas prezenti SESon \u2013 ja en c\u0302i tiu gazeto regule aperadas informoj kaj reklamoj pri g\u0302i (pro kio ni elkore dankas). La Somera Esperanto-Studado havas jam sian 11-jaran historion (g\u0302i ekestis en la jaro 2007, kiam oni per tia evento omag\u0302is la centjarig\u0302on de la eldono de la unua lernolibro de Esperanto en la slovaka lingvo)."}, {"text_idx": "#000002", "text": "C\u0302i-jare SES okazos en la urbo Liptovsky\u0301 Mikula\u0301s\u030c, en belega turisma regiono de Malaltaj Tatroj. Ankau\u0306 pro la loko mem SES-2018 promesas esti tre vizitinda \u2013 preparataj estas pluraj allogaj ekskursoj al la belega montara naturo, kaj c\u0302i-jara programo estos eksterordinare ric\u0302a je diversaj allogaj programeroj."}, {"text_idx": "#000003", "text": "Kiel jam kutime, la c\u0302efa programo \u2013 instruado \u2013 okazos antau\u0306tagmeze (9h00 \u2013 13h00). Preparita estas internacia teamo de spertaj instruistoj, kiuj zorgos pri c\u0302iuj lingvo-niveloj de A1 g\u0302is C2. Facilas do veni ec\u0302 kun siaj pli au\u0306 malpli lertaj amikoj, konatoj, familianoj \u2013 por c\u0302iu trovig\u0302os g\u0302usta lingvo-kategorio. Aldone al la tradiciaj lingvokursoj okazos speciala kurso pri Esperanto-literaturo, kio certe allogos atenton de c\u0302iuj literaturemaj esperantistoj."}, {"text_idx": "#000004", "text": "Du eu\u0306rop-uniaj projektoj okazos dum SES kun subteno de la programo Erasmus+. En la unua gejunuloj trejnig\u0302os, kiel ig\u0302i bona E-instruisto kaj okazos ankau\u0306 laborkunsido de la organizantoj de c\u0302i tiu unujara trejnado, gvidata pere de C\u0302eh\u0302a Esperanto-Junularo. Dum la dua projekto okazos la fina sesio de la dujara programo por Esperanto-instruistoj kaj movadanoj sub la gvido de Halina Komar kaj la pollanda organizo CIE (Centro de Internacia Edukado). Ekzamenemaj estas bonvenaj en la KER-ekzamenoj, por testi sian lingvonivelon kaj havi ateston pri g\u0302i."}, {"text_idx": "#000005", "text": "Ankau\u0306 la posttagmeza kaj vespera programoj promesas neforgeseblon: krom pluraj allogaj ekskursoj (legu en la retejo) preparataj estas pluraj vere interesaj, kelkaj ec\u0302 nekutimaj atelieroj, diskutrondoj, prelegoj, danckursoj ktp. Kaj vesperoj? Koncertoj de ekz. Kas\u0302i el Germanio (kiu konas, scias ke temas pri 100% kvalito kaj energio, kiu ne konas, nepre c\u0302eestu ian lian koncerton!), duopo de bardoj: Handzlik kaj Brons\u0302tejn, unika nacia vespero (jes ja, kun vin-gustumado) kun nacia popolmuziko, teatraj\u0302o Ludoviko, kinejo, diskejo, internacia kaj kuir-arta vesperoj..."}, {"text_idx": "#000006", "text": "Dum c\u0302i-jara SES ni povos bonvenigi ankau\u0306 kelkajn specialajn gastojn, ekzemple, la redaktoron kaj eldonanton de La Ondo de Esperanto (mi jam antau\u0306g\u0302ojas), la c\u0302efredaktoron de la revuo Esperanto kune kun la edzino (verkistino kaj Esperanto-instruistino), la nunan eldoniston de Heroldo de Esperanto kaj plurajn aliajn."}, {"text_idx": "#000007", "text": "Eblus dau\u0306rigi, sed ni s\u0302paru vortojn \u2013 la evento certe meritas vian atenton, se vi emas pasigi someron aktive, se vi emas lerni ion novan, esperantumi, movadumi, kulturumi. Tiukaze SES estas por vi la g\u0302usta arang\u0302o! Vizitu do ties retejon por legi detalojn kaj alig\u0302i: "}, {"text_idx": "#000011", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000012", "text": "Demonstraj versioj de \u201cLa Ondo\u201d"}]